Edward Snowden vurderer rettssak i Norge

Spørsmålet om Snowden er en legitim varsler eller kriminell spion kan bli prøvd i norsk rett. Det kom frem da den amerikanske varsleren fikk Bjørnsonprisen.

5. sep. 2015 12:19 Sist oppdatert 5. september 2015

Lørdag formiddag ble Snowden tildelt prisen for å ha «synliggjort den nære forbindelsen mellom overvåking og ytringsfrihet, og vist at det er din, min og vår alles ytringsfrihet som er truet», som president Hege Newth Nouri i Bjørnson-akademiet sa.

Stolen der prisvinneren skulle ha sittet, sto tom fordi den spionsiktede 32-åringen ikke turte å komme til Norge fordi han frykter å bli pågrepet og utlevert til USA. Derfor deltok han på video fra Moskva.

– Jeg elsker landet mitt, sa han til forsamlingen i Molde fra en storskjerm på scenen.

Se video av tildelingen øverst i saken.

Snowden sa at han ble desillusjonert etter hvert som han ble forfremmet og fikk større tilgang i USAs etterretningsapparat. Han mente avsløringene var til landets beste.

– Jeg så at det som ble sagt offentlig, ikke bare var usant i utenrikspolitikken, men også i innenrikspolitikken. Dette handler om forholdet mellom dem som styrer og dem som blir styrt, sa han til Aftenposten-journalist Per Anders Johansen.

Vurderer rettssak i Norge

NRK Brennpunkt offentliggjorde i forrige uke dokumenter som viste at Norge ble utsatt for et sterkt og klart press fra USA: Snowden skulle arresteres og sendes til USA straks han satt sine føtter på norsk jord.

Regjeringen avslo asylsøknaden.

Snowden sa at hans advokater nå vurderer om saken skal tas for retten i Norge i håp om at han selv kan komme og hente prisen neste år.

– Jeg angrer ikke. Jeg ville gjort det igjen. Jeg er ikke isolert, jeg er snarere mer engasjert enn noen gang før, sa Snowden om lekkasjene som har gjort ham til en ettersøkt mann.

Les også:

Les også Snowden tør ikke komme til Norge for å motta Bjørnsonprisen

Advokat Ben Wizner og flere andre advokater utreder nå hvilke muligheter Snowden har for å forlate Russland uten å risikere å bli utlevert til USA.

Nøkkelspørsmålet for en norsk domstol dersom Snowden til slutt velger å prøve sin sak i Norge, er om hans lekkasjer er et «politisk lovbrudd». Den norske utlendingsloven slår fast at utlevering ikke kan skje dersom det er tilfelle.

– Vennskapelig handling

Den tidligere CIA-medarbeideren og NSA-kontraktøren mener Norge bør la ham komme.

– Jeg tror ikke det ville blitt sett på som et angrep. Jeg tror ikke USA ville straffet Norge. USAs rykte og image lider. Hvis Norge kan hjelpe USA å vende tilbake til å verne menneskerettighetene, er det bra for både Norge og USA, sa Snowden.

– Det ville vært en venns handling, la han til.

Les Harald Stanghelles kommentar:

Les også «Norge burde ønsket Edward Snowden velkommen. Men stolen hans står tom.»

Tidenes største lekkasje

I 2013 kopierte Snowden store mengder gradert materiale fra den amerikanske signaletterretningen National Security Agency (NSA). De strengt hemmelige dokumentene delte han så med utvalgte journalister og mediehus.

Avsløringene som fulgte, viste blant annet at NSA drev med storstiltovervåking av tele— og datatrafikk verden over. Det kom også frem at USA overvåket en rekke allierte statsledere, som Tysklands Angela Merkel.

Myndighetene i USA har siktet Snowden for å ha stjålet dokumenter og for to brudd på spionloven. Amerikanerne har bedt flere land,blant dem Norge, om å utlevere ham.

Innrømmer at han har mistet mye

På videolink fra Moskva til Norge, vedgikk Snowden at han har betalt en høy pris for å lekke NSA-filene som avslører masseovervåking.

– Jeg har lidd, jeg har mistet mye. Jeg kan ikke vende hjem, og det er vanskelig å treffe familien. Jeg bodde med kvinnen jeg elsket i paradiset Hawaii. Nå sitter jeg her, sier Snowden.

Les anmeldelsen av Snowden-dokumentarfilmen «Citizenfour» som vant Oscar i 2015: «Et dystert bilde av et ekstremt overvåkingssamfunn»

Skuffet over Russland

Snowden er blitt kritisert for å ha oppholdt seg først i Hongkong i Kina og senere Russland etter lekkasjene.

Han sa at han ikke liker utviklingen i Russland de siste årene og den kontrollen over «internett og deler av folks privatliv».

– Det er en advarsel til andre som ser denne overvåkingen og kontrollen. De må ha kontrollmekanismer så ikke det skjer også der. I Frankrike, Australia og Canada er mer undertrykkende og restriktive lover rullet ut, sa han.

I fjor fikk Snowden innvilget tre års oppholdstillatelse i Russland. Tilværelsen i den den russiske hovedstaden Moskva beskriver 32-åringen som «et vanlig liv».

– Eksil er eksil. Arbeidet mitt nå er å kjempe for menneskerettigheter. Det er noe jeg kan være stolt av. Det er ikke som å jobbe i NSA, da jeg overvåket folk i hele verden.

– Kan du i Russland si hva du vil?

– Jeg føler det. Mine fleste aktiviteter skjer online. Når folk spør meg, hvor jeg bor, så er det mest ærlige svaret: på internett.

Her kan du lese den fascinerende historien om hvordan Snowden sto bak tidenes største lekkasje av strengt hemmelige dokumenter:

Les også «Jeg har noe du kanskje er interessert i»

Tror ikke Assange-råd var godt

Norge, Tyskland, Sveits eller Frankrike.

Dette er de mest aktuelle landene når Snowden vil gjøre et forsøk på å få prøvd sin sak som varsler for en domstol.

Snowden sa rett ut at Russland var et av de siste landene han ville reise til.

– Det var aldri min plan, sa Snowden.

– Da passet mitt ble kansellert av USA, satt jeg fast i Russland. Jeg søkte om asyl i 21 land. Over alt var det stille, også i Norge.

– Var det et godt råd du fikk fra Wikileaks og Julian Assange om å dra til Russland?

– Nei, jeg tror ikke det, sier Snowden.

Kommenterte overvåking i Norge

Snowden trakk også frem Aftenpostens artikler om mobilovervåking som et eksempel på at diskusjonen om overvåkingssamfunnet må fortsette.

– Aftenposten viste at mobilovervåking kan foregår flere steder, også Norge. Selvfølgelig benektet politiet det, og hevder det hele er bare misforståelse, sa Snowden.

– Noen mennesker sier at de ikke bryr seg fordi de ikke har noe å skjule. Det er det samme som å si at jeg ikke bryr jeg om ytringsfrihet fordi jeg ikke har noe å si, sier Snowden.

I et eksklusivt intervju med den amerikanske TV-kanalen NBC i 2014, kom Edward Snowden med uttalelser som vekket oppsikt. Se video nedenfor.

Fakta Edward Snowden (32) Arbeidet i flere år som datatekniker i CIA og på kontrakt for NSA.I mai 2013 forlot han USA og tok med seg store mengder strengt hemmelige etterretningsdokumenter.Dokumentene, som han har delt med ledende medier verden over, avdekker massiv amerikansk overvåking av internasjonal tele- og datatrafikk.Flyktet via Hongkong til Moskva, der han har oppholdt seg siden juni 2013.Fikk i fjor innvilget tre års oppholdstillatelse i Russland.USA har siktet ham for spionasje og krever ham utlevert.(Kilde: NTB) Vis mer